PATVIRTINTA

Kauno miesto savivaldybės tarybos

2015 m. rugsėjo 29 d.

sprendimu Nr. [T-549](http://dokumentai.kaunas.lt/dokumentai/taryba/sprendimai/2015/t158549.docx)

**BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJOS MOKĖJIMO IR PERMOKĖTOS KOMPENSACIJOS GRĄŽINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašas (toliau – Aprašas) reglamentuoja būsto nuomos ar išperkamosios būsto nuomos mokesčių dalies kompensacijos (toliau – Kompensacija) skyrimo ir mokėjimo asmenims ir šeimoms, turintiems teisę į socialinio būsto nuomą, tvarką, asmenų ir šeimų, gaunančių Kompensacijas, apskaitą, pagrindus, kuriems esant Kompensacijų mokėjimas stabdomas ir nutraukiamas, permokėtų Kompensacijų grąžinimo tvarką Kauno miesto savivaldybėje (toliau – Savivaldybė).

2. Aprašas parengtas vadovaujantis Lietuvos Respublikos paramos būstui įsigyti ar išsinuomoti įstatymu (toliau – Įstatymas) ir Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, patvirtinta Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikos ir Bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficiento patvirtinimo“ (toliau – Metodika).

3. Apraše vartojamos sąvokos atitinka Įstatymo 2 straipsnyje nurodytas sąvokas.

4. Kompensacijos mokamos iš valstybės biudžeto specialiosios tikslinės dotacijos Savivaldybės biudžetui skirtų lėšų.

5. Sprendimą dėl Kompensacijų skyrimo ir mokėjimo priima Savivaldybės administracijos direktorius (toliau – Direktorius), vadovaudamasis Įstatymu, Metodika ir Aprašu.

**II SKYRIUS**

**KOMPENSACIJŲ SKYRIMAS**

6. Teisę į Kompensacijas turi asmenys ir šeimos, kurie atitinka visus šiame punkte nurodytus reikalavimus:

6.1. kurių gyvenamoji vieta yra deklaruota Savivaldybėje (šeimos atveju – vieno sutuoktinių), taip pat asmenys, įtraukti į gyvenamosios vietos neturinčių asmenų apskaitą Savivaldybėje ir kurių duomenys yra įrašyti į Lietuvos Respublikos gyventojų registrą;

6.2. kurių Lietuvos Respublikos gyventojų turto deklaravimo įstatymo nustatyta tvarka už kalendorinius metus deklaruotas turtas (įskaitant gautas pajamas) iki prašymo suteikti paramą būstui išsinuomoti pateikimo dienos neviršija šių dydžių:

6.2.1. asmens be šeimos grynosios metinės pajamos – 38 valstybės remiamų pajamų (toliau – VRP) dydžių ir turtas – 93 VRP dydžių;

6.2.2. dviejų ar trijų asmenų šeimos grynosios metinės pajamos – 76 VRP dydžių ir turtas – 168 VRP dydžių;

6.2.3. keturių ir daugiau asmenų šeimos grynosios metinės pajamos vienam asmeniui neturi viršyti 22 VRP dydžių ir turtas vienam asmeniui – 75 VRP dydžių;

6.3. kurios neturi Lietuvos Respublikos teritorijoje nuosavybės (bendrosios nuosavybės) teise būsto arba kurių nuosavybės (bendrosios nuosavybės) teise turimas būstas Nekilnojamojo turto kadastro duomenimis yra fiziškai nusidėvėjęs daugiau kaip 60 procentų, arba nuosavybės (bendrosios nuosavybės) teise turimo būsto naudingasis plotas, tenkantis vienam asmeniui ar šeimos nariui, yra mažesnis kaip 10 kvadratinių metrų arba 14 kvadratinių metrų, jeigu šeimoje yra neįgalusis arba asmuo, sergantis lėtinės ligos, įrašytos į Lietuvos Respublikos Vyriausybės ar jos įgaliotos institucijos patvirtintą sąrašą, sunkia forma;

6.4. kurie yra įrašyti į Asmenų ir šeimų, turinčių teisę į paramą būstui išsinuomoti sąrašą;

6.5. kurie pagal Lietuvos Respublikos civiliniame kodekse nustatytas sąlygas ne trumpiau kaip vieniems metams išsinuomoję fiziniams ir juridiniams asmenims (išskyrus Savivaldybei) priklausantį tinkamą būstą, esantį Savivaldybės teritorijoje.

7. Asmenų ir šeimų, turinčių teisę pasinaudoti Kompensacija, skaičius Savivaldybėje nustatomas atsižvelgiant į valstybės biudžeto atitinkamais metais skiriamos specialiosios dotacijos sumą, bazinį Kompensacijos dydį (eurais per mėnesį), kurį nustato Lietuvos Respublikos socialinės apsaugos ir darbo ministerija, ir Lietuvos Respublikos Vyriausybės patvirtintą bazinio Kompensacijos dydžio perskaičiavimo koeficientą.

8. Pasiūlymas pasinaudoti Kompensacija asmenims ir šeimoms, turintiems teisę į paramą būstui išsinuomoti ir įrašytiems į Asmenų ir šeimų, turinčių teisę į paramą būstui išsinuomoti sąrašą, teikiamas laikantis eiliškumo (įvertinus buvimo asmenų ir šeimų, turinčių teisę į paramą būstui išsinuomoti, sąraše laikotarpį). Sprendimas dėl siūlymo pasinaudoti Kompensacija įforminamas Direktoriaus įsakymu. Įsakymo projektą rengia Savivaldybės administracijos padalinys, kuriam pagal veiklos nuostatus pavestos vykdyti funkcijos, susijusios su teikiama parama būstui išsinuomoti (toliau – Skyrius). Skyrius per 10 darbo dienų raštu (Aprašo priedas) pasiūlo asmenims ir šeimoms pasinaudoti Kompensacija. Asmenys ir šeimos, kuriems išsiųstas pasiūlymas, privalo per 20 kalendorinių dienų nuo pasiūlymo pasinaudoti Kompensacija išsiuntimo dienos pranešti Skyriui apie sutikimą (nesutikimą) pasinaudoti Kompensacija. Jei asmuo ar šeima neatsiliepia ar nesutinka pasinaudoti siūloma Kompensacija, ta pačia tvarka, laikantis eiliškumo, siunčiami pasiūlymai kitiems asmenims ar šeimoms.

9. Pasiūlymą pasinaudoti Kompensacija gavę asmenys ir šeimos, pageidaujantys ja pasinaudoti, ne vėliau kaip per 3 mėnesius nuo pasiūlymo pateikimo dienos kartu su prašymu įrašyti juos į vieną Aprašo 13 punkte nurodytų asmenų ir šeimų, gaunančių Kompensaciją, sąrašų pateikia Skyriui pagal Lietuvos Respublikos civiliniame kodekse nustatytas sąlygas ne trumpiau kaip vieniems metams sudarytą būsto nuomos ar išperkamosios būsto nuomos sutartį. Būsto nuomos ar išperkamosios būsto nuomos sutartis privalo būti įregistruota Lietuvos Respublikos nekilnojamojo turto registre (toliau – Nekilnojamojo turto registras).

10. Kompensacijos dydis vienam asmeniui ar šeimos nariui apskaičiuojamas vadovaujantis Metodika.

**III SKYRIUS**

**KOMPENSACIJŲ MOKĖJIMAS**

11.Kompensacija paskiriama, asmenys ir šeimos įrašomi į vieną iš Aprašo 13 punkte nurodytų sąrašų Direktoriaus įsakymu ne vėliau kaip per 30 kalendorinių dienų nuo tokio prašymo pateikimo dienos. Kompensacija mokama už laikotarpį nuo būsto nuomos ar išperkamosios būsto nuomos sutarties sudarymo dienos, bet ne anksčiau kaip nuo Direktoriaus įsakymo dėl pasiūlymo pasinaudoti Kompensacija priėmimo dienos iki kalendorinių metų pabaigos. Kitų kalendorinių metų pradžioje, atsižvelgdamas į Aprašo 7 punkte nurodytas aplinkybes, Skyrius perskaičiuoja Kompensacijos dydį kalendoriniams metams (tuo atveju, jei keičiasi bazinis Kompensacijos dydis arba perskaičiavimo koeficientas). Jei asmuo ar šeima nepraranda teisės į Kompensaciją, atitinka Aprašo 6 punkto reikalavimus, perskaičiuotos Kompensacijos mokėjimas Direktoriaus įsakymu pratęsiamas iki kalendorinių metų pabaigos.

12. Kompensacija mokama už praėjusį mėnesį (mokant pirmą kartą – už visą laikotarpį nuo būsto nuomos sutarties sudarymo dienos, bet ne anksčiau kaip nuo Direktoriaus įsakymo dėl pasiūlymo pasinaudoti Kompensacija priėmimo dienos) (Kompensacijos mėnesio dydis dalijamas iš dienų skaičiaus) ir pervedama ne vėliau kaip iki einamojo mėnesio dvidešimt penktos dienos nuomininkui arba rašytiniu nuomininko prašymu tiesiogiai nuomotojui į nurodytą atsiskaitomąją sąskaitą banke.

13. Asmenų ir šeimų, gaunančių Kompensaciją, apskaita tvarkoma sudarant šiuos sąrašus:

13.1. jaunų šeimų;

13.2. šeimų, auginančių tris ir daugiau vaikų (įvaikių);

13.3. likusių be tėvų globos asmenų ir jų šeimų;

13.4. neįgaliųjų, asmenų, sergančių lėtinių ligų, įrašytų į Lietuvos Respublikos Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų;

13.5. bendrąjį. Į šį sąrašą įrašomi asmenys ir šeimos, nepatenkantys į 13.1, 13.2, 13.3 ir 13.4 ir 13.6 papunkčiuose nurodytus sąrašus;

13.6. socialinio būsto nuomininkų, turinčių teisę į socialinio būsto sąlygų pagerinimą.

14. Kompensacijos gali būti mokamos ir neįrašytiems į asmenų ir šeimų, turinčių teisę į paramą būstui išsinuomoti, sąrašus asmenims ir šeimoms, netekusiems turėto būsto dėl gaisro, potvynių, stiprių vėjų ar kitų nuo žmogaus valios nepriklausančių aplinkybių, asmenims, kuriems yra nustatytas 0–25 procentų darbingumo lygis, šeimoms, auginančioms penkis ir daugiau vaikų, šeimoms, kurioms vienu kartu gimsta trys ir daugiau vaikų, šeimoms, kuriose abiem sutuoktiniams yra nustatytas 0–25 procentų darbingumo lygis ir kurios augina vaiką (vaikus), neįgaliesiems, vieniems auginantiems vaiką (vaikus), šeimoms, auginančioms vaikus, kai ne mažiau kaip dviem vaikams yra nustatytas sunkus neįgalumo lygis, ir šeimoms, kuriose ne mažiau kaip dviem šeimos nariams yra nustatytas 0–25 procentų darbingumo lygis, jeigu šie asmenys Lietuvos Respublikos teritorijoje nuosavybės teise neturi kito tinkamo būsto ir atitinka Aprašo 6.1, 6.2 ir 6.5 papunkčiuose nurodytas sąlygas.

15. Informacija apie Aprašo 14 punkte nurodytiems asmenims ir šeimoms mokamas Kompensacijas viešai paskelbiama Savivaldybės interneto svetainėje. Informacijoje nurodomas Kompensacijos dydis mėnesiui, šeimos narių skaičius ir atvejis, dėl kurio Kompensacija paskirta.

16. Asmenys ir šeimos, gaunantys Kompensaciją, neišbraukiami iš Asmenų ir šeimų, turinčių teisę į paramą būstui išsinuomoti, sąrašo, tačiau Kompensacijos gavimo laikotarpis į buvimo tokių asmenų ir šeimų sąraše laikotarpį neįskaitomas.

17. Skyrius duomenis apie asmenis ir šeimas, įrašytus į Aprašo 13 punkte nurodytus sąrašus, suveda į Socialinės paramos šeimai informacinę sistemą (SPIS). Apie asmenų ir šeimų sąrašus, nurodytus Aprašo 13 punkte, skelbiama Savivaldybės interneto svetainėje.

**IV SKYRIUS**

**KOMPENSACIJOS MOKĖJIMO SUSTABDYMAS IR NUTRAUKIMAS**

18. Asmenims ir šeimoms Kompensacijos mokėjimas nutraukiamas, o asmenys ir šeimos iš asmenų ir šeimų, gaunančių Kompensaciją, sąrašų išbraukiami, kai:

18.1. asmuo ar šeima įsigyja būstą nuosavybės teise, išskyrus atvejus, kai įsigyto būsto naudingasis plotas, tenkantis vienam asmeniui, yra mažesnis už nustatytą Aprašo 6.3 papunktyje;

18.2. Lietuvos Respublikos gyventojų turto deklaravimo įstatyme nustatyta tvarka už kalendorinius metus asmens ar šeimos deklaruotas turtas (įskaitant gautas pajamas) daugiau kaip 20 procentų viršija Aprašo 6.2 papunktyje nustatytus metinius pajamų ir turto dydžius;

18.3. asmuo ar šeima pasibaigus kalendoriniams metams (iki kitų metų gegužės 1 dienos) Lietuvos Respublikos gyventojų turto deklaravimo įstatymo nustatyta tvarka nedeklaravo turto (įskaitant gautas pajamas);

18.4. pasibaigė Nekilnojamojo turto registre įregistruota ir nepratęsiama ar nesudaroma nauja būsto nuomos ar išperkamosios būsto nuomos sutartis;

18.5. asmuo ar šeima pateikia rašytinį prašymą nutraukti Kompensacijos mokėjimą.

19. Jeigu asmuo ar šeima, pasibaigus būsto nuomos ar išperkamosios būsto nuomos sutarčiai, nepraranda teisės į Kompensaciją pagal Aprašo 6 punktą, Kompensacija asmeniui ar šeimai, pateikus prašymą, mokama pagal naują Nekilnojamojo turto registre įregistruotą būsto nuomos ar išperkamosios būsto nuomos sutartį.

20. Asmenims ir šeimoms, kurių skola už būsto nuomą ar išperkamąją būsto nuomą viršija 3 mėnesių būsto nuomos ar išperkamosios būsto nuomos sutartyje nustatyto nuomos mokesčio sumą, Kompensacijos mokėjimas Direktoriaus įsakymu stabdomas, kol bus padengta skola arba pateikta Lietuvos Respublikos civilinio kodekso 6.90 straipsnyje nurodyta garantija, atitinkanti skolos sumą. Kompensacijos mokėjimas atnaujinamas Direktoriaus įsakymu, asmeniui ar šeimai pateikus dokumentus, patvirtinančius, kad skola padengta, arba Lietuvos Respublikos civilinio kodekso 6.90 straipsnyje nurodytą garantiją, atitinkančią skolos sumą. Atnaujinus Kompensacijos mokėjimą, Kompensacija išmokama ir už laikotarpį, kai Kompensacijos mokėjimas buvo sustabdytas.

**V SKYRIUS**

**DĖL ASMENŲ IR ŠEIMŲ KALTĖS NETEISĖTAI GAUTOS**

**KOMPENSACIJOS IŠIEŠKOJIMAS IR GRĄŽINIMAS**

21. Jei Direktorius nustato, kad asmenys ir šeimos, kreipdamiesi dėl paramos būstui išsinuomoti, pateikė neteisingus duomenis, reikalingus paramai teikti, arba Kompensacijos mokėjimo laikotarpiu per mėnesį nepranešė apie gyvenamosios vietos pakeitimą, būsto įsigijimą, materialinės padėties pasikeitimą, kuris lemia Aprašo 6.2 papunktyje nustatytą pajamų ir turto dydžių viršijimą, būsto nuomos ar išperkamosios būsto nuomos sutarties pasibaigimą arba teisės į Kompensaciją praradimą, Kompensacija turi būti grąžinta visa iš karto arba, asmens rašytiniu prašymu ir Direktoriaus įsakymu, dalimis.

22. Direktoriaus įsakymas dėl neteisėtai gautos Kompensacijos yra vykdomasis dokumentas. Jei šis įsakymas nevykdomas, jis gali būti priverstinai vykdomas Lietuvos Respublikos civilinio proceso kodekse nustatyta tvarka, jeigu su išieškojimu susijusios išlaidos neviršija išieškotinos sumos.

**VI SKYRIUS**

**BAIGIAMOSIOS NUOSTATOS**

23. Aprašas gali būti keičiamas, papildomas ir atnaujinamas Savivaldybės tarybos sprendimu.

24. Ginčai dėl būsto nuomos ir išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Būsto nuomos ar išperkamosios būsto nuomos mokesčių dalies mokėjimo ir permokėtų kompensacijų grąžinimo tvarkos aprašo priedas

(Pasiūlymo pavyzdys)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(kam – vardas ir pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(gyvenamoji vieta)

**PASIŪLYMAS**

**PASINAUDOTI BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJA**

\_\_\_\_\_\_\_\_\_\_\_\_\_\_ Nr. \_\_\_\_\_\_\_\_\_

(data)

Siūlome pasinaudoti \_\_\_\_\_\_\_\_ eurų per mėnesį (vienam asmeniui ar šeimos nariui) būsto nuomos ar išperkamosios būsto nuomos mokesčių dalies kompensacija (toliau – Kompensacija).

Jei norite pasinaudoti Kompensacija, ne vėliau kaip per 3 mėnesius nuo šio pasiūlymo pateikimo dienos Kauno miesto savivaldybės administracijai turite pateikti:

prašymą įrašyti Jus į asmenų ir šeimų, gaunančių Kompensaciją, sąrašą;

būsto nuomos ar išperkamosios būsto nuomos sutartį, sudarytą ne trumpiau kaip vieniems metams pagal Lietuvos Respublikos civiliniame kodekse nustatytas sąlygas ir įregistruotą Lietuvos Respublikos nekilnojamojo turto registre;

asmens dokumentą;

informaciją apie duomenų pasikeitimą (jeigu duomenys keitėsi dėl šeiminės padėties: santuokos, ištuokos, mirties liudijimo kopijas, duomenis apie 18 metų sulaukusius vaikus (įvaikius), priskiriamus prie šeimos narių pagal Lietuvos Respublikos paramos būstui įsigyti ar išsinuomoti įstatyme nurodytą šeimos sąvoką);

būsto savininko rašytinį patvirtinimą, kad nesate jam skolingas už būsto nuomą ar išperkamąją būsto nuomą.

Atkreipiame Jūsų dėmesį, kad asmenys ir šeimos, gaunantys Kompensacijas, neišbraukiami iš Asmenų ir šeimų, turinčių teisę į paramą būstui išsinuomoti, sąrašo, tačiau Kompensacijos gavimo laikotarpis neįskaitomas į buvimo sąraše laikotarpį.

Prašome per 20 kalendorinių dienų nuo šio pasiūlymo išsiuntimo dienos atvykti į Kauno miesto savivaldybės administraciją. Jeigu per 20 kalendorinių dienų nuo siūlymo išsiuntimo dienos neatvyksite, šis pasiūlymas neteks galios. Pasiūlymai pasinaudoti Kompensacija bus siunčiami kitiems asmenims ir šeimoms eiliškumo tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Savivaldybės atsakingo asmens pareigos, parašas, vardas ir pavardė, data)

(Pildo asmuo, kuriam siūloma pasinaudoti būsto nuomos ar išperkamosios būsto nuomos mokesčių dalies kompensacija)

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ,siūloma būsto nuomos ar (asmens, kuriam pateiktas pasiūlymas, vardas ir pavardė)

išperkamosios būsto nuomos mokesčių dalies kompensacija pasinaudoti \_\_\_\_\_\_\_\_\_\_\_\_\_\_\_\_\_\_\_\_\_.

( sutinku, nesutinku)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens, kuriam pateiktas siūlymas, parašas)